Μωάμεθ Ε΄

Ο Μωάμεθ Ε΄ Ρεσάντ (τουρκ.: V. Mehmed Reşad, 2 Νοεμβρίου 1844 - 3 Ιουλίου 1918) ήταν ο προτελευταίος σουλτάνος της Οθωμανικής Αυτοκρατορίας κατά την περίοδο 1909-1918.

Βιογραφία 
Ήταν γιος του Αμπντούλ Μετζίτ Α΄ και της Γκιουλτζεμάλ Σουλτάν. Γεννήθηκε στην Κωνσταντινούπολη το 1844 και μέχρι την άνοδό του στο θρόνο, μετά την ανατροπή του αδελφού του Αμπντούλ Χαμίτ Β΄, παρέμενε κλεισμένος στο Παλάτι Γιλντίζ της Κωνσταντινούπολης. Μετά τη βίαιη ανατροπή του αδελφού του από τους Νεότουρκους, τοποθετήθηκε στο θρόνο, για να γίνει στην ουσία όργανό τους. 

Κατά τη διάρκεια της βασιλείας του παρέμεινε στη σκιά των τριών ισχυρών πασάδων των Νεοτούρκων οι οποίοι και κυβερνούσαν. Η βασιλεία του υπήρξε καταστροφική για την Οθωμανική αυτοκρατορία. Διεξήγαγε πόλεμο κατά της Ιταλίας (1911-1912), κατά τη διάρκεια του οποίου έχασε τη Λιβύη και τα Δωδεκάνησα, με τα βαλκανικά κράτη, χάνοντας σχεδόν το σύνολο των ευρωπαϊκών κτήσεων της αυτοκρατορίας και τέλος ενεπλάκη στον Α’ παγκόσμιο Πόλεμο στο πλευρό της Γερμανίας, που θα σημάνει και το οριστικό τέλος της Αυτοκρατορίας.

Θάνατος 
Πέθανε στις 3 Ιουλίου 1918, τέσσερις μήνες πριν από την ανακωχή του Μούδρου που θα θέσει τέλος στον πόλεμο που λέγεται ότι ο ίδιος προσπάθησε να αποφύγει. Γενικά μνημονεύεται ως ένα άτομο περιορισμένων ικανοτήτων που λόγω του εγκλεισμού του καθ’ όλη τη ζωή του στο παλάτι υπήρξε πάντοτε μια μαριονέτα στα χέρια άλλων.

Οικογένεια
Σύζυγοι
Καμουρές Καντινεφέντι
Ντουριάντεν Καντινεφέντι
Μιχρενγκίζ Καντινεφέντι
Ναζπερβέρ Καντινεφέντι
Ντιλφιρίμπ Καντινεφέντι

Γιοι
Ηγεμόνας Μεχμέτ Ζιγιαεντίν Εφέντι, γιος της Καμουρές Καντινεφέντι
Ηγεμόνας Ομέρ Χιλμί Εφέντι, γιος της Μιχρενγκίζ Καντινεφέντι
Ηγεμόνας Μαχμούτ Νετσμεντίν Εφέντι, γιος της Ντουριάντεν Καντινεφέντι

Κόρη
Ρεφιά Σουλτάν, κόρη της Ναζπερβέρ Καντινεφέντι

Οθωμανοί Σουλτάνοι